31992D0446
L 247/10
JURNALUL OFÍCIAL AL UNIUNII EUROPENE
DECIZIA COMISIEI
din 27 iulie 1992
privind chestionarele referitoare la directivele din domeniul apelor
(92/446/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 76/464/CEE a Consiliului din 4 mai 1976 privind poluarea cauzată de anumite substanțe periculoase evacuate în mediul acvatic al Comunității (1), astfel cum a fost modificată ultima dată prin Directiva 91/692/CEE din 23 decembrie 1991 de standardizare și raționalizare a rapoartelor privind punerea în aplicare a anumitor Directive referitoare la mediu (2) și, în special, articolul 13 alineatul (1) precum și dispozițiile relevante din alte Directive menționate în Anexa 1 la Directiva 91/692/CEE,
având în vedere Directiva 75/440/CEE a Consiliului din 16 iunie 1975 privind calitatea apei de suprafață destinată preparării apei potabile în statele membre (3), astfel cum a fost modificată ultima dată prin Directiva 91/692/CEE și în special articolul 9 bis,
având în vedere Directiva 80/778/CEE a Consiliului din 15 iulie 1980 privind calitatea apei destinate consumului uman (4), astfel cum a fost modificată ultima dată prin Directiva 91/692/CEE și în special articolul 17a,
având în vedere Directiva 76/160/CEE a Consiliului din 8 decembrie 1975 privind calitatea apei pentru scăldat (5), astfel cum a fost modificată ultima dată prin Directiva 91/692/CEE și în special articolul 13,
întrucât statele membre trebuie să elaboreze un raport despre punerea în aplicare a anumitor directive comunitare pe baza chestionarelor sau a schemelor elaborate de Comisie; întrucât, în conformitate cu articolul 6 din Directiva 91/692/CEE, aceste chestionare sau scheme trebuie elaborate de Comisie, care este sprijinită în această sarcină de un comitet alcătuit din reprezentanții statelor membre și prezidat de reprezentanții Comisiei;
întrucât măsurile prevăzute de prezenta decizie sunt conforme cu avizul exprimat de comitetul menționat sau nu au făcut obiectul avizului comitetului în timpul stabilit de președintele comitetului,
ADOPTĂ PREZENTA DECIZIE:
Articolul 1
Se adoptă chestionarele din anexă.
Articolul 2
Prezenta decizie se adresează statelor membre.
Adoptată la Bruxelles, 27 iulie 1992.